Hjælp politiet: Glarmester røvet i København - Krimi | www.bt.dk
Hjælp politiet: Glarmester røvet i København
Af Mads Mostrup Jensen, Berlingske Nyhedsbureau Onsdag den 19. december 2012, 12:40 Updated: 12:42
Københavns Politi er foreløbig uden spor efter tre mænd, der onsdag formiddag tvang en københavnsk glarmester til at åbne sit pengeskab og udlevere indholdet.
Røveriet fandt sted kort før klokken 10, hvor de tre maskerede mænd brasede ind i glarmesterforretningen på Classensgade og truede indehaveren med pistol og kniv. Glarmesteren åbnede pengeskabet for de tre røvere, der efterfølgende skubbede ham ind på et toilet og forsvandt med et kontantbeløb.
- Han er ikke kommet noget til fysisk, men han er naturligvis psykisk påvirket, siger central efterforsknings-leder Jan Højer fra Københavns Politi.
Han fortæller desuden, at politiet er meget interesseret i at høre fra vidner, der har set røverne på Classensgade.
- Der er tale om tre mænd med udenlandsk baggrund på mellem 18 og 25 år. De er alle iklædt sort tøj, sorte handsker og med masker for ansigtet. Den ene har en jakke med påskriften »GLS«, formentlig fra distributionsfirmaet af samme navn, siger Jan Højer.
Hvis man har set de tre røvere, kan Københavns Politi kontaktes på 33141448.